ไทยพาณิชย์ตั้งเป้าเปิดสาขาเพิ่ม 60 แห่งปีนี้
ธนาคารไทยพาณิชย์ ประกาศขยายสาขาเพิ่มอีก 60 แห่งทั่วประเทศปีนี้ ล่าสุดเปิดสาขาใหม่ที่ศูนย์เอนเนอร์ยี่คอมเพล็กซ์ รองรับพนักงาน ปตท.
21 ม.ค. 2553

ธนาคารไทยพาณิชย์ ประกาศขยายสาขาเพิ่มอีก 60 แห่งทั่วประเทศปีนี้ ล่าสุดเปิดสาขาใหม่ที่ศูนย์เอนเนอร์ยี่คอมเพล็กซ์ รองรับพนักงาน ปตท.




นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ในปี 2553 ธนาคารตั้งเป้าขยายสาขาที่ 60 แห่ง โดยมุ่งเน้นการขยายสาขาและเครื่องเอทีเอ็มอย่างมีคุณภาพในย่านธุรกิจ อาคารสำนักงาน และห้างสรรพสินค้าต่างๆ ทั้งในกรุงเทพและต่างจังหวัด เพื่อเพิ่มประสิทธิภาพการให้บริการให้เข้าถึงลูกค้าทุกกลุ่ม 
ทั้งนี้ ธนาคารไทยพาณิชย์เป็นธนาคารที่มีสาขามากที่สุด 987 สาขา และเครื่องเอทีเอ็มรวม 7,129 เครื่อง และศูนย์แลกเปลี่ยนเงินตราต่างประเทศอีก 118 แห่ง
ล่าสุด ได้เปิดสาขาของธนาคารไทยพาณิชย์ ที่ศูนย์เอนเนอร์ยี่คอมเพล็กซ์ ซึ่งเป็นศูนย์รวมของธุรกิจพลังงานของประเทศ เพื่อให้บริการทางการเงินแก่พนักงาน ปตท. และบริษัทในเครือ ตลอดจนประชาชนทั่วไปในบริเวณใกล้เคียง และยังเป็นการช่วยเพิ่มประสิทธิภาพและศักยภาพในการดำเนินธุรกิจของบริษัท ปตท. 
ทั้งนี้ ธนาคารได้มอบสิทธิพิเศษแก่พนักงานของ บริษัท ปตท. ที่ขอสินเชื่อเพื่อที่อยู่อาศัย หรือ Re-finance กับธนาคาร รับวงเงินกู้สูงสุด 100% ของราคาประเมิน และโปรโมชั่นพิเศษอื่น ๆ อีกมากมาย สำหรับประชาชนทั่วไปที่มาใช้บริการในสาขาศูนย์เอนเนอร์ยี่คอมเพล็กซ์ในช่วงนี้รับของสมมนาคุณพิเศษเมื่อใช้บริการชำระค่าสินค้าและบริการ บริการกองทุน บริการบัตรเครดิต ประกันวินาศภัย ประกันชีวิต และเงินฝาก เป็นต้น